Νικολά Ανελκά

Ο **Νικολά Σεμπαστιάν Ανελκά** (*Nicolas Sébastien Anelka*, 14 Μαρτίου 1979) είναι ένας Γάλλος πρώην διεθνής επιθετικός ποδοσφαιριστής, που έχει αγωνιστεί σε πολλά ευρωπαϊκά πρωταθλήματα. Το 1997-99, ως παίκτης της Άρσεναλ, κέρδισε το έπαθλο του καλύτερου νέου ποδοσφαιριστή της σεζόν στην Αγγλία.

## Βιογραφία

Ο Νικολά Ανελκά γεννήθηκε στις 14 Μαρτίου 1979 στις Βερσαλλίες της Γαλλίας. Οι γονείς του, Ζαν-Φιλίπ και Μαργαρίτα, προέρχονται από τη Μαρτινίκα, από όπου είχαν μεταναστεύσει στη Γαλλία το 1979. Από το 2005 ασπάστηκε τον ισλαμισμό, έπειτα από ένα ταξίδι στη Σαουδική Αραβία. Το μουσουλμανικό του όνομα είναι Αμντούλ-Σαλάμ Μπιλάλ (Abdul-Salam Bilal). Είναι παντρεμένος με την Barbara Tausia.

### Καριέρα σε συλλόγους

Ο Ανελκά ξεκίνησε την καριέρα του ως έφηβος στην Παρί Σεν Ζερμέν. Το Φεβρουάριο του 1997, σε ηλικία 17 ετών μεταγράφηκε στην Άρσεναλ του Αρσέν Βενγκέρ αντί 500.000 λιρών. Αγωνίστηκε στην Πρέμιερ Λιγκ για δυόμισι περιόδους σκοράροντας 28 γκολ σε 90 συνολικά ματς. Το 1997-98 κέρδισε με την Άρσεναλ το νταμπλ σκοράροντας το δεύτερο γκολ της ομάδας του στον τελικό του Κυπέλλου εναντίον της Νιούκαστλ. Την επόμενη σεζόν 1998-99 ανακηρύχθηκε καλύτερος νέος παίκτης του πρωταθλήματος.

Ακολούθησε η μεταγραφή του στη Ρεάλ Μαδρίτης αντί του ποσού ρεκόρ των 22,3 εκατ. λιρών και αγωνίστηκε με την ομάδα τη σεζόν 1999-2000, όπου και κατέκτησε το Τσάμπιονς Λιγκ.

Το 2000 επέστρεψε στην ομάδα που ξεκίνησε, την Παρί Σεν Ζερμέν, σε μια μεταγραφή που κόστισε 20 εκατ. λίρες. Αγωνίστηκε για μιάμιση σεζόν, ως το Δεκέμβριο του 2001, οπότε δόθηκε δανεικός στη Λίβερπουλ για το β΄ μισό της σεζόν 2001-02.

Το καλοκαίρι του 2002 υπέγραψε στη Μάντσεστερ Σίτι αντί του ποσού των 12 εκ. λιρών που αποτελούσε ρεκόρ για το σύλλογο. Τότε πρωτοφόρεσε τον αριθμό 39 στη φανέλα του, τον οποίο έκτοτε καθιέρωσε στις επόμενες ομάδες που αγωνίστηκε καθώς και στην Εθνική Γαλλίας. Στη Σίτι έμεινε δυόμισι σεζόν σκοράροντας 43 γκολ σε 94 ματς συνολικά. Όμως, η ομάδα δεν κατάφερε σπουδαία πράγματα, αφού τερμάτισε 9η και 16η στο πρωτάθλημα.

Έτσι τον Ιανουάριο του 2005 πήρε μεταγραφή για την τουρκική Φενερμπαχτσέ, αντί 7 εκ. λιρών. Με την ομάδα της Κωνσταντινούπολης κατέκτησε το Πρωτάθλημα Τουρκίας το 2005 και την επόμενη σεζόν αγωνίστηκε στο Τσάμπιονς Λιγκ. Συνολικά με την ομάδα κατέγραψε 57 συμμετοχές και σημείωσε 16 γκολ και 15 ασίστ.

Το καλοκάιρι του 2006 επέστρεψε στην Αγγλία, υπογράφοντας στην Μπόλτον Γουόντερερς του Σαμ Αλαρντάις, αντί του ποσού των 8 εκ. λιρών που αποτελούσε ρεκόρ για τον σύλλογο. Στην Μπόλτον έμεινε ως τον Ιανουάριο του 2008, οπότε εντάχθηκε στο δυναμικό της Τσέλσι, αντί 15 εκ. λιρών.

Με το ποσό αυτής της μεταγραφής έγινε ο πιο δαπανηρός ποδοσφαιριστής στην ποδοσφαιρική ιστορία, αφού συνολικά έχουν δαπανηθεί 87 εκ. λίρες για τις μεταγραφές που έκανε από το 1997 που έφυγε από την Παρί Σεν Ζερμέν.

### Διεθνής καριέρα

Ως νέος αγωνίστηκε με την Εθνική Νέων Γαλλίας (κάτω των 20) στο Παγκόσμιο Κύπελλο Νέων του 1997. Στην ανδρική Εθνική ομάδα έκανε ντεμπούτο στις 22 Απριλίου 1998 εναντίον της Σουηδίας. Ήταν βασικό μέλος της ομάδας που κέρδισε το Ευρωπαϊκό Πρωτάθλημα το 2000 αλλά δεν κλήθηκε στην Εθνική που συμμετείχε στο Παγκόσμιο Κύπελλο του 2006. Στην Εθνική Γαλλίας αγωνίστηκε μέχρι το 2010 και είχε 69 συμμετοχές και 14 γκολ.

## Τίτλοι

* 1997-98: Πρέμιερ Λιγκ με την Άρσεναλ
* 1997-98: Κύπελλο Αγγλίας με την Άρσεναλ
* 1998-99: Τσάριτι Σιλντ με την Άρσεναλ
* 1999-00: Τσάμπιονς Λιγκ με τη Ρεάλ Μαδρίτης
* 2000: Πρωτάθλημα Ευρώπης με τη Γαλλία
* 2001: Κύπελλο Συνομοσπονδιών με τη Γαλλία
* 2001-02: Κύπελλο Ιντερτότο με την Παρί Σεν Ζερμέν
* 2004-05: Πρωτάθλημα Τουρκίας με τη Φενερμπαχτσέ
*
* 2008-09: Κύπελλο Αγγλίας με την Τσέλσι
* 2009-10: Κύπελλο Αγγλίας με την Τσέλσι
* 2009-10: Πρέμιερ Λιγκ με την Τσέλσι
* 2012-13: Σέριε Α με την Γιουβέντους

## Παραπομπές


## Πηγές

* 
* ΕΤ Sports, 21-1-2008, σελ. 70-71.

Κατηγορία:Γάλλοι ποδοσφαιριστές
Κατηγορία:Ποδοσφαιριστές Λίβερπουλ Φ.Κ.
Κατηγορία:Ποδοσφαιριστές Ρεάλ Μαδρίτης
Κατηγορία:Ποδοσφαιριστές Τσέλσι ΦΚ
Κατηγορία:Ποδοσφαιριστές Άρσεναλ
Κατηγορία:Ποδοσφαιριστές Μάντσεστερ Σίτι
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Γαλλίας
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Φενέρμπαχτσε
Κατηγορία:Ποδοσφαιριστές Σαγκάη Σενχουά
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Μπόλτον Γουόντερερς
Κατηγορία:Ποδοσφαιριστές Γιουβέντους
Κατηγορία:Προπονητές ποδοσφαίρου Σαγκάη Σενχουά
Κατηγορία:Ποδοσφαιριστές Κυπέλλου Συνομοσπονδιών FIFA 2001
Κατηγορία:Ποδοσφαιριστές ΙΝΦ Κλαιρφοντέν
Κατηγορία:Ποδοσφαιριστές Σούπερ Λιγκ Τουρκίας
Κατηγορία:Ποδοσφαιριστές Σούπερ Λιγκ Ινδίας
Κατηγορία:Γάλλοι ποδοσφαιριστές στο εξωτερικό
Κατηγορία:Παίκτες νικητές ΟΥΕΦΑ Τσάμπιονς Λιγκ
Κατηγορία:Ξένοι ποδοσφαιριστές στην Τουρκία
Κατηγορία:Ξένοι ποδοσφαιριστές στην Ιταλία
Κατηγορία:Ξένοι ποδοσφαιριστές στην Ινδία
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου
Κατηγορία:Παίκτες νικητές Κυπέλλου Συνομοσπονδιών FIFA